Rulett

Rulett on kasiinomäng, mille nimi tuleb prantsuskeelsest sõnast roulette (väike ratas). Mäng pärineb 18. sajandi Prantsusmaalt. Ruletilaual on 37 (Ameerika variandis 38) numbrit, arvud 1–36, paiknevad 3 kaupa 12 reas (1-2-3, 4-5-6, 7-8-9...), lisaks 0 (ning Ameerika variandis ka topeltnull ehk 00). Vahemikus 1–10 ja 19–28 on paaritud numbrid punased ja paarisnumbrid mustad, ning vahemikus 11–18 ja 29–36 on paaritud numbrid mustad ja paarisnumbrid punased. Varem, 1790. aastate Pariisi kasiinodes oli 0 punane ja 00 must. 1800. aastatel aga muudeti nullid roheliseks. Ruletikettal on numbrid tavaliselt fikseeritud järjekorras, kellaosuti liikumise suunas: Ühe nulliga 0-32-15-19-4-21-2-25-17-34-6-27-13-36-11-30-8-23-10-5-24-16-33-1-20-14-31-9-22-18-29-7-28-12-35-3-26 Kahe nulliga 0-28-9-26-30-11-7-20-32-17-5-22-34-15-3-24-36-13-1-00-27-10-25-29-12-8-19-31-18-6-21-33-16-4-23-35-14-2 1843. aastal lõid Bad Homburgis Francois ja Louis Blanc uue ruletilaua, millel oli ainult üks null. Mängijad teevad panused kas ühele või mitmele numbrile. Seejärel keerutab krupjee ruletiketast ühes suunas ning sellel olevat kuuli teises suunas. Lõpuks kaotab kuul kiiruse ja kukub ühele 37/38 taskust. Mängijad saavad teha kas välimisi (outside) või sisemisi (inside) panuseid. Välimised panused on suuremale hulgale numbritele ja suurema võiduvõimalusega, kuid väiksema väljamaksega. Sisemised panused on 1–6 numbrile ja väiksema võiduvõimalusega, kuid suurema väljamaksega. Ruleti panuste väljamakse valem on 36 − n n = 36 n − 1 {\displaystyle {\frac {36-n}{n}}={\frac {36}{n}}-1} , milles n tähistab numbrite arvu, millele mängija panustab. Lisaks algsele panusele makstakse välja ka väljamakstud summa. Valem näitab, et vaid 36 numbri kasutamine oleks kasiinole kahjumlik, mistõttu lisataksegi 0 (ja 00). Välimised panused on väikseimate väljamaksetega: Punane/must. Üks kõige tavalisemaid mängimisviise. Mängija panustab, mis värvi number tuleb. Väljamakse 1:1. Väike/suur (low/high). Mängija panustab, kas number tuleb vahemikus 1–18 või 19–36. Väljamakse 1:1. Paaris/paaritu (even/odd). Mängija panustab, kas tuleb paaris või paaritu number. Väljamakse 1:1. Veerg (column). Mängija panustab, kas tuleb number esimesest (1, 4, 7...28, 31, 34), teisest (2, 5, 8...29, 32, 35) või kolmandast (3, 6, 9...30, 33, 36) kolonnist. Väljamakse 2:1. Tosin (dozen). Mängija panustab, kas tuleb number esimesest (1–12), teisest (13–24) või kolmandast (25–36) tosinast. Väljamakse 2:1. Nulli korral kaotavad kõik välimised panused. Sisemised panused on suuremate väljamaksetega: Kaks rida (line bet / double street). Mängija panustab, et tuleb üks number kahest järjestikust reast (1–6, 4–9, 7–12...25–30, 28–33, 31–36). Väljamakse 5:1. Panused paigutatakse kahe rea lõikejoone paremale äärele. Esimene rida (top line / basket). Mängija panustab, et tuleb kas üks number esimesest reast (1, 2, 3) või null (0, 00), kokku on kaetud osaliselt 4 numbrit. Väljamakse on nagu nurgapanusel, 8:1. Panused paigutatakse nullirea ja esimese rea lõikejoone paremale äärele. Nurk (corner). Mängija panustab, et tuleb üks neljast numbrist, mis omavahel ristuvad (1/2/4/5, 2/3/5/6, 4/5/7/8, 5/6/7/9...28/29/31/32, 29/30/32/33, 31/32/34/35, 32/33/35/36). Väljamakse 8:1. Panused paigutatakse numbrite ristumiskohta. Rida (street). Mängija panustab, et tuleb üks number ühest reast (1–3, 4–6, 7–9...28–30, 31–33, 34–36). Kaetud on osaliselt 3 numbrit, väljamakse 11:1. Panused paigutatakse rea paremale äärele. Trio. Mängija panustab, et tuleb üks number kolmest – esimesest reast või null (näiteks 0/1/2 (mõlemas variandis), 0/2/3 (ainult ühe nulliga), 0/00/2, 00/2/3 (ainult kahe nulliga)). Väljamakse 11:1. Panused paigutatakse numbrite liitumiskohta. Kaks numbrit (split). Mängija panustab, et tuleb üks kahest numbrist, mis omavahel lõikuvad horisontaalselt või vertikaalselt (0–1, 1–2, 1–4, 2–3, 2–5...32–33, 32–35, 33–36, 34–35, 35–36). Väljamakse 17:1. Panused paigutatakse numbrite vahele joonele. Üksiknumber (straight). Mängija panustab ühele kindlale numbrile. Väljamakse 35:1. Panused paigutatakse otse numbri peale.